《寄练子安教授》
宋代·杨时

忆昨吾子客上都，我独奔走天南隅。
各年未壮已多累，误投世网身挛拘。
飘零今日偶相值，乃复咫尺不得与子俱。
人生委质金在炉，大冶鼓铸谁号呼。
惟愁踆踆走尘土，旧业已废成荒芜。
惜君高才卓荦与世畸，雄文洒落珠陆离。
雷惊电赫转坤轴，风号浪击飞天池。
珊瑚挺干沧海竭，麒麟超轶不可羁。
经纶有道世莫知，椟中良璧始自奇。
君不见扶藜隘巷蓬荜居，短褐瓮牖桑为枢。
拥门轩盖何所慕，藜羹自饱非癯如。
又不见扬雄寂寞守太玄，弃捐覆瓿真可怜。
折腰小吏昔所耻，田园须赋归来篇。
终当结屋苍崖巅，期子相与临清泉。
投簪解带谢人世，拂尘披蠹亲遗编。
松皴桧老生青烟，雨余风弄鸣哀弦。
低回野兴有真意，浮名鹳雀过吾前。
绳索欢胶漆常连连，从游鹿豕终长年。

作者简介：（1053—1135）南剑州将乐人，字中立，号龟山。神宗熙宁九年进士。调官不赴。先后师事程颢、程颐，杜门不仕十年。历知浏阳、余杭、萧山，改荆州教授。金人攻汴京，坚论严为守备，除右谏议大夫；又反对割三镇以乞和，兼国子监祭酒。指斥蔡京蠹国害民，力辟王安石之学。高宗立，除工部侍郎。以龙图阁直学士致仕，专事著述讲学。卒谥文靖。与游酢、吕大临、谢良佐号为程门四先生，又与罗从彦、李侗等同列南剑三先生。其学术后被奉为程氏正宗。有《二程粹言》、《龟山先生语录》、《龟山集》。